L’Ajuntament de Sagunt actualitza el disseny de les teles dels vestits oficials de les Falleres Majors
15 d’abril 2025

![](/media/0bmiwscc/img_6338_c.jpg?width=850&height=566.6666666666666)

Fotografia d'arxiu

L’Ajuntament de Sagunt actualitzarà el disseny de les teles dels vestits oficials de les Falleres Majors de la Federació Junta Fallera de Sagunt (FJFS) per a l’exercici 2025. El consistori, atenent les nombroses peticions del col·lectiu faller, representat per la FJFS, i de les Falleres Majors de Sagunt i el Camp de Morvedre, ha incrementat el pressupost i invertirà 14.500 € en l’elaboració artesanal de les teles que serviran per a confeccionar la indumentària de les màximes representants de les Falles, així com la de la Cort d’Honor.

“Donem resposta a una petició recurrent dins l’àmbit faller, per tal de millorar la qualitat dels vestits oficials. Cal tindre en compte que les Falleres Majors són les màximes figures d’una festa que té la consideració d’Interés Turístic Nacional i que exporta la imatge de la ciutat fora del nostre territori”, ha explicat la regidora de Festes en funcions, Ana María Quesada.

En concret, l’Ajuntament contractarà la firma Vives y Marí –pionera en el treball de la seda valenciana– un disseny exclusiu, que es registrarà amb el nom Sagunt, estret de 54 cm d’amplària de seda, per a la Fallera Major i la Fallera Major Infantil. A més, les representants, juntament amb la regidoria de Festes, escolliran el color del fons del vestit.

**Estrena en l’acte d’Exaltació**

Segons l’alcalde de Sagunt, Darío Moreno, des del consistori existix “una aposta decidida” per preservar les festes populars i tradicions, alhora que s’exporten com un important atractiu turístic i un motor econòmic per a la ciutat. “Amb este canvi demostrem la nostra convicció que les Falles, com la resta de festes del municipi, són un valor molt important per a la nostra ciutat, des de la perspectiva cultural, històrica, identitària i, per descomptat, també turística i econòmica”, ha expressat Moreno. Igualment, el primer edil ha destacat “l’impuls a treballs artesans autòctons, com el de la seda estreta valenciana”.

Per la seua banda, el president de la Federació Junta Fallera de Sagunt, Hugo Morte, ha valorat “de manera molt positiva l'esforç realitzat per l'Ajuntament de Sagunt”, a més d'agrair “que s'haja atés esta important reivindicació, que esta junta directiva veníem plantejant des de l'inici, fruit d'una escolta activa amb el col·lectiu faller”. “Estem d'enhorabona, ja que les nostres Falleres Majors lluiran una indumentària d'acord amb la importància que té esta ciutat, a la qual representen durant tot l'any. Una vegada més, l'Ajuntament de Sagunt i FJFS anem de la mà en la millora de la nostra Festa i el que esta representa”, apunta Morte.

Els vestits s’utilitzaran en els actes oficials de l’Ajuntament de Sagunt i de la FJFS, així com en aquells esdeveniments protocol·laris fora de la ciutat on les Falleres Majors i la Cort d’Honor assistixen en representació del municipi. L’estrena oficial davant la ciutadania serà en l’acte de l’Exaltació a les Falleres Majors, previst per al mes de setembre.

*   [](http://www.facebook.com/sharer.php?u=https://aytosagunto.es/va/actualitat/2025-04-15-l-ajuntament-de-sagunt-actualitza-el-disseny-de-les-teles-dels-vestits-oficials-de-les-falleres-majors/ "Facebook")
*   [](http://twitter.com/share?url=https://aytosagunto.es/va/actualitat/2025-04-15-l-ajuntament-de-sagunt-actualitza-el-disseny-de-les-teles-dels-vestits-oficials-de-les-falleres-majors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-04-15-l-ajuntament-de-sagunt-actualitza-el-disseny-de-les-teles-dels-vestits-oficials-de-les-falleres-majors/ "Linked In")
*   [](mailto:?body=https://aytosagunto.es/va/actualitat/2025-04-15-l-ajuntament-de-sagunt-actualitza-el-disseny-de-les-teles-dels-vestits-oficials-de-les-falleres-majors/)